CELEX: 62016TN0151
Language: sk
Date: 2016-04-12 00:00:00
Title: Vec T-151/16: Žaloba podaná 12. apríla 2016 – NC/Komisia

1.8.2016   
            
            
               SK
            
            
               Úradný vestník Európskej únie
            
            
               C 279/29
            
         Žaloba podaná 12. apríla 2016 – NC/Komisia
   (Vec T-151/16)
   (2016/C 279/43)
   Jazyk konania: angličtina
   
      Účastníci konania
   
   
      Žalobkyňa: NC (v zastúpení: J. Killick a G. Forwood, barristers, C. Van Haute a A. Bernard, lawyers)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskej komisie z 28. januára 2016, ktorým bola žalobkyňa vylúčená z účasti na zadávaní verejných zákaziek a udeľovaní grantov financovaných zo všeobecného rozpočtu Európskej únie a zaregistrovaná v systéme včasného odhaľovania rizika a vylúčenia subjektov stanoveného v článku 108 ods. 1 nariadenia Európskeho parlamentu a Rady (EÚ, EURATOM) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 298, 2012, s. 1),
            
         
               —
            
            
               prijal požadované opatrenia na zabezpečenie priebehu konania, a
            
         
               —
            
            
               zaviazal Komisiu na náhradu trov tohto konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod je založený na údajnom porušení zásady retroaktívneho uplatňovania miernejšieho trestu (lex mitior) v dôsledku toho, že na napadnuté rozhodnutie sa neuplatnilo nariadenie č. 966/2012, zmenené a doplnené nariadením 2015/1929.
            
         
               2.
            
            
               Druhý žalobný dôvod je založený na údajnom porušení podstatnej formálnej náležitosti v dôsledku toho, že sa nekonzultovala komisia a nezmenilo sa jej rozhodnutie, ako to vyžaduje nariadenie č. 966/2012, zmenené a doplnené nariadením 2015/1929 (1).
            
         
               3.
            
            
               Tretí žalobný dôvod, ktorý je podporný, je založený na údajnom porušení zásady proporcionality a článku 133a ods. 1 nariadenia č. 2342/2002 v dôsledku uplatnenia vylúčenia, ktoré je za daných okolností neprimerané.
            
         
               4.
            
            
               Štvrtý žalobný dôvod je založený na údajnom porušení zásady proporcionality a zásady ne bis in idem v rozsahu, v akom bola žalobkyňa za rovnaké konanie už vylúčená.
            
         
      (1)  Nariadenie Európskeho parlamentu a Rady (EÚ, EURATOM) 2015/1929 z 28. októbra 2015, ktorým sa mení nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 286, s. 1).